

VENDIM
Nr.15, datë 25.4.2020

PËR KRIJIMIN E TASK-FORCËS PËR GARANTIMIN E ZBATIMIT TË PROTOKOLLEVE TË SIGURISË NË KUADËR TË EPIDEMISË SË SHKAKTUAR NGA COVID-19

Në mbështetje të ligjit nr.45/2019, “Për mbrojtjen civile”, të aktit normativ nr.3, datë 15.3.2020, të Këshillit të Ministrave, “Për marrjen e masave të veçanta administrative gjatë kohëzgjatjes së periudhës së infekeksionit te shkaktuar nga COVID-19”, të ndryshuar, të vendimit nr.243, datë 24.3.2020, të Këshillit të Ministrave, “Për shpalljen e gjendjes së fatkeqësisë natyrore”, me qëllim garantimin e zbatimit të protokolleve të sigurisë në kuadër epidemisë të shkaktuar ngaCOVID-19, Komiteti Ndërministror i Emergjencave Civile, i mbledhur sot në datën 25.4.2020,

VENDOSI:

1. Krijimin e Task-Forcës, si një strukturë të posaçme të përkohshme, për garantimin e zbatimit të protokolleve të sigurisë në njësitë tregtare të lejuara të ushtrojnë aktivitetin për periudhën e epidemisë së shkaktuar nga COVID-19.
2. Task-Forca kryesohet nga Kryeministri dhe në përbërje ka këta anëtarë:
- ministrin e Shëndetësisë dhe Mbrojtjes Sociale;
-ministrin e Brendshëm;
-ministrin e Drejtësisë;
-ministrin e Shtetit për Rindërtimin;
-ministrin e Financave dhe Ekonomisë;
-ministrin e Bujqësisë dhe Zhvillimit Rural;
-ministrin e Turizmit dhe Mjedisit;
-ministrin e Infrastrukturës dhe Energjisë.
3. Task-Forca ka si mision garantimin e zbatimit të protokolleve të sigurisë në njësitë tregtare të lejuara të ushtrojnë aktivitetin për periudhën e epidemisë së shkaktuar nga COVID-19.
4. Pranë Task-Forcës funksionon Njësia Operacionale, e cila drejtohet nga Kabineti i Kryeministrit dhe në përbërje ka përfaqësues nga:
-Inspektorati Shtetëror Shëndetësor;
-Drejtoria e Përgjithshme e Policisë së Shtetit;
-Drejtoria e Përgjithshme e Shërbimeve të Transportit Rrugor;
-Inspektorati i Punës dhe Sigurimeve Shoqërore;
-Inspektorati Shtetëror i Mbikëqyrjes së Tregut;
-Autoriteti Kombëtar i Ushqimit;
-Agjencia Kombëtare e Mjedisit. 
5. Njësia Operacionale e Task-Forcës është përgjegjëse për kontrollin në terren për garantimin e zbatimit të protokolleve të sigurisë në njësitë tregtare të lejuara të ushtrojnë aktivitetin për periudhën e epidemisë së shkaktuar nga COVID-19. 
6. Njësia Operacionale kryen dhe zbaton detyrat e dhëna nga Task-Forca.
7. Njësia Operacionale, në rast konstatimi të shkeljeve të protokolleve të sigurisë në njësitë tregtare të lejuara të ushtrojnë aktivitetin për periudhën e epidemisë së shkaktuar nga COVID-19, i raporton këto shkelje pranë institucioneve kompetente për marrjen e masave përkatëse.
8. Task-Forca ndihmohet nga sekretariati teknik në detyrat administrative. Sekretariat teknik është Instituti i Shëndetit Publik.
9. Njësia Operacionale e Task-Forcës raporton në mënyrë periodike pranë                    Task-Forcës, si dhe sa herë që i kërkohet prej saj.
10. Periudha e veprimit të Task-Forcës dhe e Njësisë Operacionale do të jenë deri në përfundim të periudhës së epidemisë së shkaktuar nga COVID-19.
11. Ngarkohen Task-Forca dhe institucionet e përmendura në pikat 2 dhe 4, të këtij vendimi, për zbatimin e tij. 
Ky vendim hyn në fuqi menjëherë dhe botohet në Fletoren Zyrtare.

